Imtella' Ottubru 28, 2021 Din hija ħarsa ħafifa lejn il-ġurnali ppubblikati llum il-Ħamis 28 ta' Ottubru 2021. Fl-ewwel paġna ta' In-Nazzjon insibu ritratt tal-Kap tal-Oppożizzjoni u tal-Partit Nazzjonalista Bernard Grech meta kien qed jitkellem fil-Parlament fejn appella fost oħrajn lill-membri parlamentari tal-Gvern biex quddiem l-iskandli u dak kollu li hu ħażin ma jibqgħux jaqbżu għal xulxin u jiddefendu lil xulxin għax dan l-atteġġjament mhux korrett mal-poplu li jistenna li fil-Parlament jara nies serji li iservu u mhux li jisservew. Storja oħra tikwota lill-Prosekutur Ewlieni fl-Uffiċċju tal-Prosekutur Ewlieni Ewropew Laura Kovesi li qalet li ma jistax ikun li biex issir ġustizzja u jittieħdu l-passi neċessarji kontra l-kriminalit, nixħtu x-xogħol kollu fuq il-ġurnalisti investigattivi. Qalet li ma jistax ikun li minn 2,200 rapport li rċieva l-uffiċċju tal-prosekutur, tnejn biss kienu minn Malta. Żewp rapporti oħra huma dwar il-mewt ta' Joe Debono li jibqa' magħruf għall-karriera twila fil-media lokali u l-grafika li skont dan il-ġurnal turi li hemm żbilanċ fl-aħbarijiet tat-8pm fuq TVM. Fil-faċċata ta' Times of Malta insibu ritratt ta' dgħajsa tikkompeti waqt ir-Rolex Middle Sea Race fil-maltemp li qed jagħmel bħalissa. Insibu wkoll storja li tikkwota lill-Qorti Kostituzzjonali tgħid li l-emendi legali intiżi biex jiġu newtralizzati deċiżjonijiet tal-Qorti li bihom ikollhom joħorġu klabbs tal-banda mill-postijiet li jużaw bħala każin, huma abbuż ta' poter ċar. Rapport ieħor jikkwota lill-uffiċċju meteoroloġiku jgħid li m'hemmx urugan fil-Mediterran li se jolqot lill-gżejjer Maltin. Anki dan il-ġurnal jirrapporta dwar il-mewt ta' Joe Debono li miet fl-età ta' 63 sena wara li marad bl-ALS. Fl-ewwel paġna ta' l-Orizzont insibu ritratt ta' vetturi mgħerrqin u fuq xulxin fil-Lvant ta' Sqallija li fl-aħħar sigħat inħakmet minn maltemp kbir. Insibu wkoll rapport li jgħid li fl-ewwel nofs tal-2021 żdiedu l-vetturi liċenzjati fit-toroq. Rapport ieħor fl-ewwel paġna jikkwota lill-Arċipriet tal-Bażilika ta' San Ġorġ tar-Rabat Għawdex, dwar pittura ġdida fil-Bażilika ta' Lassana Cisse, l-immigrant ta' 42 sena u missier ta' tliet itfal li f'April ta' sentejn ilu nqatel kiesaħ u biered f'Ħal Far f'dak li hu kunsidrat bħala l-ewwel qtil b'mottivi razzjali f'Malta. L-Arċipriet qal li l-arti trid tkun fi żmienha u li ma nistgħux nagħmlu arti għas-sena 2020 li tkun ta' 500 sena ilu. Stqarr li għandna raġun nibżgħu minn dak li hu differenti jew barrani imma jista' jkun hemm raġuni akbar għaliex m'għandiex nibżgħu. Fil-faċċata ta' The Malta Independent insibu ritratt ta' Joe Debono li miet ilbieraħ. Fir-ritratt jidher jirċievi unur għan-novella li kiteb "Iz-Ziju Manwel". Storja oħra tgħid li Malta tinsab 5 fil-mija taħt il-medja Ewropea ta' nisa bejn il-50 u 59 sena li jagħmlu t-test tal-mammogram. Storja oħra tgħid li Malta naqset milli tissottometti rapporti li dwarhom ħadet azzjoni fl-Uffiċċju tal-Prosekutur Ewlieni Ewropew.